b'\n_START_ARTICLE_\nOm jordbruket\n_START_PARAGRAPH_\nOm jordbruket (latin: De Agri Cultura) er en bok av den romerske statsmannen Cato den eldre, skrevet ca 160 f.Kr._NEWLINE_Verket er den eldste kjente prosatekst p\xc3\xa5 latin, og det eneste av Catos verk som er bevart. Det blir ofte karakterisert som en bondes notater, konkret, enkelt og tilsynelatende tilfeldig nedskrevet. Andre antikke forfattere, som Aulus Gellius, karakteriserte verket som \xc2\xabsterkt og kraftig\xc2\xbb, og i Oxford Classical Dictionary (1970) omtales verket som \xc2\xabfor all of its lack of form, its details of old custom and superstition, and its archaic tone, it was an up-to-date directed from his own knowledge and experience to the new capitalistic farming\xc2\xbb. Verket er h\xc3\xb8yt verdsatt som kilde for kunnskap om jordbruk og landlig liv under den romerske republikken._NEWLINE_Verket \xc3\xa5pner med en sammenligning mellom jordbruk og andre virksomheter som s\xc3\xb8mmet seg for datidens overklasse: handel og l\xc3\xa5nevirksomhet. Cato peker p\xc3\xa5 farene ved handel og det uetiske ved utl\xc3\xa5n og renter, sett i lys av Tolvtavleloven. I kontrast mener han at jordbruket fremmet b\xc3\xa5de dyder og velstand, og bidro med gode borgere til samfunnet._NEWLINE_Cato skildrer b\xc3\xa5de framstilling av vin, andre matoppskrifter og de religi\xc3\xb8se ritualene som jordbrukerne m\xc3\xa5 overholde. Tekstene som beskriver de n\xc3\xb8dvendige offer, blant annet knyttet til innh\xc3\xb8sting og rensing av \xc3\xa5keren, er rytmiske og formelaktige, med et noe mer arkaisk spr\xc3\xa5k enn teksten for\xc3\xb8vrig.'